বর্ধমান বিশ্ববিদ্যালয়ের গেটের সামনে অবস্থান বিক্ষোভ, কেন?

বর্ধমান: বর্ধমান বিশ্ববিদ্যালয়ের (Bardhaman University) রেজাল্ট প্রকাশে চূড়ান্ত অচলাবস্থা তৈরি হয়েছে। যার জেরে বিপাকে পড়েছেন হাজার হাজার ছাত্রছাত্রী। শুক্রবার বিশ্ববিদ্যালয়ের (University) রাজবাটী গেটে অবস্থান বিক্ষোভ ও কনভেনশনের আয়োজন করে ছাত্র সংগঠন এসএফআই। তাদের সাথে সামিল হন অন্যান্যরাও।

এসএফআইয়ের (SFI) জেলা সম্পাদক উষসী রায়চৌধুরী অভিযোগ করেন, “এখনও পর্যন্ত বিশ্ববিদ্যালয়ের স্নাতক স্তরের ষষ্ঠ সেমিস্টারের রেজাল্ট প্রকাশ করা হয়নি। এর ফলে অসংখ্য ছাত্রছাত্রী স্নাতকোত্তর স্তরে ভর্তির সুযোগ থেকে বঞ্চিত হচ্ছেন।” তিনি আরও জানান, “পাঁচ মাস আগে উচ্চমাধ্যমিক পরীক্ষা শেষ হলেও এখনও ডিগ্রি কোর্সে ভর্তি প্রক্রিয়া সম্পূর্ণ হয়নি। বিশ্ববিদ্যালয় কর্তৃপক্ষের এই গাফিলতিই ছাত্রসমাজকে গভীর সংকটে ফেলেছে।”

আরও পড়ুন: কলকাতা বিমানবন্দরে প্রধানমন্ত্রী নরেন্দ্র মোদি

এসএফআইয়ের দাবি, দ্রুত রেজাল্ট প্রকাশ করে স্নাতকোত্তর স্তরে ভর্তি প্রক্রিয়া শুরু করতে হবে। তা নাহলে আরও বৃহত্তর আন্দোলনে নামার হুঁশিয়ারি দেয় এসএফআই। রাজবাটী গেটের সামনে এসএফআই সমর্থকরা হাতে প্লাকার্ড নিয়ে বিক্ষোভ দেখায়।

তারা আরও জানান, এরআগে একাধিকবার এই ইস্যুতে দাবি পেশ করেছে এসএফআই। রেজিস্ট্রার কথা দিলেও ফল প্রকাশ হয়নি বলেওভিযোগ তাঁদের। তাঁরা বলেন, একটা প্রজন্ম চূড়ান্ত হতাশায় ডুবে যেতে বসেছে। এর প্রতিকার না হলে সমূহ ক্ষতি হয়ে যাবে। এদিন কর্মসূচির শেষে ডেপুটেশন দেওয়া হয় আরও নানা শিক্ষাসংক্রান্ত দাবি নিয়ে।